Kui minna uuesti üle tänava vasakule, jõuab Nõukogude Eesti ööellu, mida vahendatakse esemete, tekstide, fotode ja plakatitega kahel vaheseinal ja kolmes vitriinis (kõik suurusega 135 x 195 cm ja püstise ristküliku kujulised). Paremal seinal on uut ajastut sissejuhatav tekst:

**Ööelu okupatsiooni all**

**NÕUKOGUDE EESTI**

Nõukogude ööelu oli keeruline ja mitmetasandiline. Teise maailmasõja järel seostus enamikule eestlastest öö endiselt hirmu ja surmaga. Hirm öise küüditamise ees polnud kuhugi kadunud. Suurem muutus tuli koos sulaajaga pärast Jossif Stalini surma, kui öisel linnaelul oli taas võimalik vaikselt tärgata. Ametlikult oli Nõukogude Liidus ühetasandiline ööelu – see, mille riik oli kindlate asutuste ja kellaaegadega kehtestanud ning mis oli üldiselt suunatud valitud isikutele, välisturistidele ja rikkamale elanikkonnale. Eestis oli suur osa ööelust koondunud pealinna Tallinna, mida tunti ka venelaste läänena. Tallinna tuldi pidutsema teistest Nõukogude Liidu riikidest, sest ametlik ööelu võis Eesti pealinnas kesta kuni kella kolmeni ning valuutabaarides suisa kella neljani öösel. Moskvas ja Leningradis pandi baarid ja restoranid väidetavalt kinni juba kell 23.

Aga nagu Nõukogude Liidus ikka, toimus ametliku tegevuse varjus palju mitteametlikku. Baarid ja klubid teenindasid kliente ka pärast lubatud lahtiolekuaega. Ametlikult ei eksisteerinud Nõukogude Liidus prostitutsiooni, ent hotell Viru oli välismaalaste seas tuntud kui üks Tallinna prostitutsioonikeskusi.

Nõukogude Liit üritas 1985. aastal alkoholi tarbimist piirata, seega kallati peol viin tavaliselt kohvitassi või morsikannu, et alkoholi joomist miilitsa võimaliku kontrolli eest varjata. Kui viina ei olnud poest võimalik enam saada, aitas olukorrast välja taksoviin. Samuti toimus mitteametlik ööelu inimeste kodus, mida oli ka ajaliselt keerulisem kontrollida, nii et sealsed peod olid vabamad ideoloogilisest survest. Raadiost kuulati Soome kanaleid, kitarril mängiti lääne popmuusikat ning räägiti avameelselt poliitikast ja ühiskonnast.

Kui pöörame end seljaga sissejuhatava tekstiga seina poole, siis on tänava keskel ees kaks vaheseina, mis on üksteisest meetri kaugusel. Esimesel vaheseinal on tekst:

**SÕJAÖÖ**

Sõja ajal on ööd ära kasutatud praktiliste ja taktikaliste eesmärkide saavutamiseks. Inimesed on siis haavatavamad, sest öö varjus suureneb sõjaterrori psühholoogiline mõju. Nii on linnade pommitamist, elanike küüditamist, arreteerimist ja hukkamist läbi viidud just öösel. Sõjaväelased pidasid öösel ka läbirääkimisi ja korraldasid diversioone.

Samas on sõjal ka oma n-ö argipäev. Sõda Eestis 20. sajandil tähendas võõraid lõhnu, helisid ja valgusrežiime. Inimestel tuli harjuda sõjamasinate tossu, püssirohuvingu, suurtükimüra, rajatiste hävitamise ja öise paugutamisega tänavatel. Pimendamine ja öine liikumispiirang oli tavapärane nii esimese kui ka teise maailmasõja ajal.

**Esimene maailmasõda**

Tallinnas ja selle ümbruses kehtestati piiramisseisukord 1914. aasta juulis. See tõi elanikele kaasa kohustuse pimendada majade merepoolsed aknad, muidu oleks valgus pakkunud orientiiri vaenuväele. Kui seda ei tehtud, võisid sõjaväepatrullid avada akende pihta tule. Pimendamiseks kasutati peamiselt musti pappkatteid. Gaasivabrikud jäid osaliselt või täielikult seisma. Gaasilaternate põlemisaega vähendati, et hoida kokku kivisütt, mille sissevedu oli seiskunud.

Tallinna miilitsaülema esimeses päevakäsus 23. veebruarist 1918 on esimeses punktis sedastatud, et ajavahemikus 21–6 on liikumine tänavatel täielikult keelatud. Nii nagu Esimese maailmasõja päevil, kehtestati ka Eesti vabadussõja ajal mitmel puhul öiseid liikumiskeelde, mille täitmise üle pidasid valvet militsionäärid. 1919. aasta algul kohustati Tallinna militsionääre kontrollima autojuhtide ja jalakäijate ööluba, kuid nad ei olnud selles väga hoolsad.

**Teine maailmasõda**

Tänavate valgustamise probleemid ilmnesid juba kohe sõja algul. Laternatele polnud võimalik hankida tagavaraosi. Sõltuvalt asukohast tuli taas harjuda pimendamisega. Aknad kaeti pimendusruloode või musta papiga. Musta kilega tõmmati üle ka sõidukite laternad, jättes väikese pilu hädavajalike öiste sõitude tegemiseks. Valguskuma varjamiseks paigutati laterna kohale nokk. Tänavaid siiski valgustati mõningal määral. 1943. aasta sügisest võeti Tallinna suurematel ristmikel ja ohtlikes kohtades kasutusele liiklust suunavad vilkurid ja tuled, mida taevast ei olnud näha.

Tavaliselt korraldati pommitusreide kuuvalgel. Kui oli näha, et tuleb selge öö, mindigi sageli varjendisse veel enne, kui oli kuulda lennukimüra, õhuhäiret ja esimesi plahvatusi. Ka 1944. aasta märtsi suur õhurünnak Tallinnale, milles hukkus ligi 800 inimest, toimus kuuvalgel ööl. Pommitamisel kasutati spetsiaalseid langevarjudega taevas hõljuvaid valgustuspomme, mida nimetati Stalini jõulupuudeks. Pommid valgustasid erksalt taevast umbes pool tundi ja võimaldasid lenduritel paremini tuvastada sihtmärke.

Sõja lõpus ja mõnda aega ka pärast seda oli ohtlik öösel liikuda. Linnad olid kas täielikult või osaliselt varemeis ning pimedas kasvas märkimisväärselt kuritegevus. Tallinnas hakati tänavavalgustust taastama 1945. aasta suvel, esimesed laternad süttisid sama aasta sügisel.

Selle seina vastu ehk teise vaheseina sisse on ehitatud kaks vitriini. Parempoolse vitriini taustasein on täis kleebitud Teise maailmasõja aegseid ajalehti. Loeme pealkirju „Öine rünnak löödi tagasi“, „Ohukaitse korraldus Tartus“, „Pimendamispaber – odavam akende kaitsmisvahend“, „Pimenduseesriide ostmine“ jne. Vitriini vasakus nurgas on 45 cm kõrgune Ellinor Piipuu šamotist skulptuur „Õhuhäire varjendis“. Hallikas skulptuur kujutab põlvitavat naist, kellel on seljas pikk kleit ja kes surub väikest last oma rinnale. Noorel naisel on sirge tukaga pikad lahtised juuksed, tema pea on kergelt kuklas. Naine on nukra ilmega, silmad on suletud, täidlased huuled kokku surutud. Naise põlvedel istub seljaga vaataja poole väike laps, naise parem käsi on üle lapse esikeha, peopesa katmas lapse silmi ja kõrva, vasak käsi hoiab last ümber kõhu. Lapse pontsakad jalad ulatuvad napilt maha. Vitriinipõhja paremasse ossa on püstiselt asetatud risttahukakujuline taskulamp. Siniseks värvitud plekist taskulamp on 10 cm kõrgune, ülaosas on hall riputusaas. Ümmargune, umbes 4 cm läbimõõduga valgussilm asub esikülje ülaosas, see on tahulisest valgest klaasist. Klaasi ette käib kumer alt avatud ja hingel liikuv vari.

Vasakpoolse vitriini põhjas on püstolkuulipilduja, paremal ülanurgas püstol ja vasakul vitriiniseina ülaosas käsigranaat.

85 cm pikkune Teise maailmasõja aegne püstolkuulipilduja on valatud malmist. Relv on asetatud laskeasendisse, umbes 30 cm pikkune pruun puidust kaba jääb paremale.

Püstol on kinnitatud seinale nii, et raud asub vasakul ja pide all. Relva üldpikkus on 24 cm, raua pikkus 9,5 cm. Püstol on terasest, pide plastikust.

Vertikaalselt asetatud käsigranaadi vars on suunatud alla. Käsigranaadil on ümara läbilõikega puidust vars ja silindrikujuline metallist ots, mis on pruuniks värvitud. Varre alumises otsas on ümarate sakiliste servadega metallotsik. Teise otsa külge on neetidega kinnitatud metallist aasakujuline konks. Granaadi pikkus on 35 cm ja läbimõõt 7,5 cm.

Kõnnime üle tänava ja jõuame vitriinini, mille paremal küljel tahvlil on tekst:

**Öine kord ja korralagedus Nõukogude Eestis**

**MIILITS**

Nõukogude okupatsiooni alguses, 1940. aastal likvideeriti Eesti politsei. Öise ja päevase korra eest hakkas vastutama miilits. Nõukogude Liidu propaganda järgi pidas sõbralik miilits öist valvet ja hoidis korda, kuni ülejäänud linn magas, valmistudes järgmiseks päevaks. Öised vargused, kaklused, joomingud, joodikute transportimine kainestusmajja ja muud korrarikkumised – kõige sellega rindapistmine kuulus miilitsa töökohustuste hulka. Paberi peal tundus kõik hea ja ilus, aga tegelik elu oli sageli teistsugune. Ikka oli kuulda, et miilits kasutas liigset vägivalda, nõudis altkäemaksu või kuritarvitas oma võimu mõnel muul moel.

1985. aasta joomarluse vastu võitlemise seadlusest tingitult sagenes alkoholi tarvitanud inimeste karistamine, mis tähendas, et kainestusmaja klientide arv tõusis järsult. Ka öist tööd oli miilitsal tunduvalt enam.

Öö kainestusmajas maksis 1980. aastatel 25 rubla, lisaks umbes 50-rublane trahv avalikus kohas joobnuna viibimise eest, mille miilits pistis vahel altkäemaksuna oma taskusse. Seega kainerisse sattumine võis kokkuvõttes muutuda päris kalliks, eriti kui tuua võrdluseks, et Viru hotelli kaheinimesetuba maksis 6 rubla ööpäev.

Vitriinis on miilitsa varustus: vormiriietus, sau ja kumminui. Nõukogude miilitsa vormiriietus (kuub, püksid, särk, lips, rihm ja säärsaapad) on riidepuul vitriini vasakul poolel. Miilitsa kuub ja püksid on valmistatud tumehallist villasest riidest. Kuub kinnitub eest nelja kuldse nööbiga, mille peal on viisnurgad. Kuue reväärkrae on punaste lõkmetega. Hõlmadel on sissetehtud klappidega taskud. Püksid on alt veidi kitsenevad, külgedel kitsad punased triibud. Vormikuue revääride vahelt paistab valge triiksärk ja kolmnurkse kujuga must lipsusõlm.

Vasaku püksisääre juures ripub umbes 45 cm pikkune plastist sau mustade valgete horisontaalsete triipudega.

Vitriiniseina keskel on horisontaalselt asetatud rihm. Helepruun kitsas tekstiilist vöö on eest pandlaga kinnitatud, pannal on kollasest metallist, selle keskel on viisnurga kujutis.

All paremal nurgas on vitriinipõhjal mustad säärsaapad, kulunud ninad vaataja poole. Saapad on 45 cm kõrguste säärtega.

Vitriini all paremas nurgas ripub seinal vertikaalses asendis 65 cm pikkune jäme kumminui, mis on musta värvi. Nuia käepidemele on pressitud ruudustiku muster.

Vitriini kõrval oleval seinal on ülal paremal kõrvuti kaks plakatit, mis on püstise ristküliku kujuga ja suurusega 20 × 40 cm. Parempoolsel plakatil on valgel taustal sinise kontuurina joonistatud pokaal ja käelaba. Kogukas madala jalaga pokaal on vasakul, paremal on käelaba, peopesa vaataja poole, sõrmed üles sirutatud. Vasakpoolsel plakatil on valgel taustal sinine tekst:

Karske eluviis on ainuvõimalik tee võidule joomarluse ja alkoholismi üle.

Karskus on paljude hüvede allikas, mis avab võimalused isiksuse kõigi võimete avaldumiseks.

Mitte grammigi alkoholi – see olgu sotsialistliku ühiskonna iga liikme deviis!

Plakatite all seinal on punane tekst:

Ööaega puudutavad piirangud Nõukogude Eestis

Viina müük enne kella 10 hommikul keelati. 1959

Kõigi 30 protsendiliste ja kangemate alkohoolsete jookide müük jaekaubanduses keelati enne kella 11 hommikul ja pärast kella 19 õhtul. 1972.

Riiklikul tasemel võeti vastu mitmeid seadusi ja määrusi, millega kehtestati rangeid müügipiiranguid ja tõhustati karskuspropagandat. Samuti laiendati narkoloogiliste raviasutuste võrku. Alkoholismi leviku tõkestamiseks loodi spetsiaalsed institutsioonid – joomarlusega võitlemise komisjonid.

Keelati 30-protsendiliste ja kangemate alkohoolsete jookide müük püha- ja pidupäevadel ning laupäeviti võis neid müüa kell 11–14. 1973

Alkoholi müük keelati spordivõistlustel, laulupidudel ja muudel massiüritustel. 1976

Alkoholi müük keelati alla 21-aastastele isikutele. Senine vanusepiir oli 18 eluaastat. Jaekaubandusettevõtetes lubati alkohoolseid jooke müüa tööpäeviti kell 14–21, puhke- ja pidupäevadel kell 11–17. Alkoholimüügiloaga toitlustusettevõtted võisid alkoholi müüa tööpäevadel alates 14st ning puhke- ja pidupäevadel 11st kuni ettevõtte sulgemiseni. Parteiorganisatsioonidele tehti ülesandeks pärida rangemalt aru juhtivtöötajatelt, kes kuritarvitasid alkoholi. Alkohoolseid jooke ei lubatud juua sanatooriumides, turismibaasides, turismimatkadel, töötajate kollektiivsetel väljasõitudel ega ühistranspordis. Joominguid ja olenguid ei lubatud kujutada näidendites, filmides, televisioonis, raadios ega kunstis.

Teksti kõrval vasakul on üksteise all kolm mustvalget fotot, mis on horisontaalse ristküliku kujulised ja suurusega 30 × 50 cm.

Neist keskmisel näeme nelja meest. Foto paremal küljel paistab mikrobussi tagumine ots ja avatud uks, mille ülaosas on punase risti märk – võrdsete harudega rist. Väljapoole avatud ukse tagant paistab kaks meest. Seljaga vaataja poole jääb pikas tumedas vormiriietuses ja karvamütsis mees, kes toetab noort meest. Noormehest paistab ukse tagant külgvaates lokkidega pea ja ukse alt teksapükstes ning heledate jalanõudega jalad. Veidi kaugemal, foto vasakul küljel kõnnib nende poole kaks meest: esimene on vormiriietuses ja hoiab püsti lühikeste sassis juustega vuntsidega meest. Vuntsidega mehe jope hõlmad on lahti, sall ripneb lohakalt kaelas, teksapükste põlved on lontis. Tema keha on ettepoole kaldus.